Man tronk toe oor kinderpornografieJames Summers Prinsloo. (Foto: SA Polisie) Die Durbanse landdroshof het Woensdag 12 jaar tronkstraf aan James Summers Prinsloo vir die besit én vervaardiging van kinderpornografie opgelê. Volgens kol. Thembeka Mbele, polisiewoordvoerder in KwaZulu-Natal, is Prinsloo skuldig bevind nadat ŉ foon met kinderpornografie in April in ŉ taxi in Durban gevind is. Die foon is deur ŉ wagwoord beskerm en kon aanvanklik nie ontsluit word nie. Nadat die foon wél ontsluit is, is die geheuekaart ontleed en ŉ verdagte – Prinsloo – geïdentifiseer. Sommige kinders in die foto’s het boonop skoolklere aangehad. ŉ Lasbrief is vir Prinsloo se inhegtenisneming uitgereik en hy is in November in hegtenis geneem. Hy het kort daarna in die hof verskyn waar sy aansoek om borgtog van die hand gewys is, het Mbele gesê. “Grootskaalse pogings is aangewend om die kinders [in die materiaal] op te spoor. Die kinders is positief geïdentifiseer en het erken dat die verdagte hulle seksueel aangerand het.” Prinsloo sal binnekort in Muizenberg ook teregstaan op aanklagte van verkragting van drie minderjariges in die Ocean View-gebied in Kaapstad. Prinsloo is vantevore al skuldig bevind aan seksuele misdrywe. Hy is vroeër skuldig bevind aan verkragting en tot vyf jaar tronkstraf gevonnis. Hy is ook skuldig bevind aan onsedelike aanranding en ŉ boete van R2 000 of drie maande tronkstraf opgelê.